钦定古今图书集成/理学汇编/文学典/第045卷 > 崔㥄
## 钦定古今图书集成/理学汇编/文学典/第045卷 > 崔㥄

按《北齐书》本传：“㥄字长孺，清河东武城人也。父休，魏
七兵尚书，赠仆射。㥄状貌伟丽，善于容止，少有名望，
为当时所知。初为魏世宗挽郎，释褐太学博士。永安
中，坐事免归乡里。高祖于信都起义，㥄归焉。高祖见
之甚悦，以为谘议参军。寻除给事黄门侍郎，迁将军、
右光禄大夫。高祖入洛，议定废立，太仆綦隽盛称普”
泰王贤明，可以为社稷主。㥄曰：“若期明圣，自可待我
高王，徐登九五，既为逆胡所立，何得犹作天子？若从
隽言，王师何名？义举由是中兴。”普泰皆废，更立平阳
王为帝。以建义功，封武城县公，邑一千四百户，进位
车骑大将军、左光禄大夫，仍领黄门郎。㥄居门下，恃
预义旗，颇自矜纵。寻以贪污为御史纠劾，因逃还乡
里，遇赦始出。高祖以㥄本预义旗，复其黄门。天平初，
为侍读，监典书，寻除徐州刺史，给广宗部曲三百，清
河部曲千人。㥄性豪慢，宠妾冯氏，假其威刑，恣情取
受，风政不立。初，㥄为常侍，求人修《起居注》。或曰：“魏收
可。”㥄曰：“收轻薄徒耳。”更引祖鸿勋为之。既居枢要，又
以卢元明代收为中书郎，由是收御之。及收聘梁，过
徐州，㥄备刺史卤簿而迎之。使人相闻，魏曰：“勿怪仪
卫多，稽古之力也。”收报曰：“白、崔徐州建义之勋，何稽
古之有！”㥄自以门阀素高，特不平此言。收乘宿憾，故
以此挫之。罢州，除七兵尚书、清河邑中正。赵郡李浑
尝䜩聚名辈诗酒正讙哗，㥄后到，一坐无复谈话者。
郑伯猷叹曰：“身长八尺，面如刻画，謦欬为洪钟响，胸
中贮千卷书，使人那得不畏服。”㥄每以籍地自矜，谓
卢元明曰：“天下盛门，唯我与尔，傅、崔、赵、李何事者哉！”
崔暹闻而御之。高祖葬后，㥄又窃言“黄颔小儿堪当
重任不？”暹外兄李慎以㥄言告暹，暹启世宗，绝㥄朝
谒。㥄要拜道左，世宗发怒曰：“黄颔小儿，何足拜也！”于
是锁㥄赴晋阳而讯之，㥄不伏。暹引邢子才为证，子
才执无此言。㥄在禁，谓子才曰：“卿知我意属太丘不？”
子才出告㥄子瞻云：“尊公意正应欲结姻于陈元康。”
瞻有女，乃许妻。元康子求其父，元康为言之于世宗
曰：“崔㥄名望素重，不可以私处言语，便以杀之。”世宗
曰：“若免其性命，犹当徙之遐裔。”元康曰：“㥄若在边，或
将外叛。以英贤资寇敌，非所宜也。”世宗曰：“既有季珪
之罪，还令输作，可乎？”元康曰：“尝读《崔琰传》，追恨魏武
不弘。㥄若在作所而殒，后世岂道公不杀也？”世宗曰：
“然则奈何？”元康曰：“崔㥄合死，朝野莫不知之。公诚能
以宽济猛，特轻其罚，则仁德弥著，天下归心。”乃舍之。
㥄进谒奉谢，世宗犹怒曰：“我虽无堪，忝当大任。被卿
名作黄颔小儿，金石可销，此言难灭。”天保初，除侍中，
监起居，以禅代之际，参掌仪礼，别封新丰县男，邑二
百户，回授第九弟约。㥄一门婚嫁，皆是衣冠之美，吉
凶仪范，为当时所称。娄太后为博陵王纳㥄妹为妃，
敕中使曰：“好作法用，勿使崔家笑人。”婚夕，显祖举酒
祝曰：“新妇宜男，孝顺富贵。”㥄奏曰：“孝顺出自臣门，富
贵恩由陛下。”五年，出为东兖州刺史，复携冯氏之部。
㥄寻遇偏风，而冯氏骄纵，受纳狼籍，为御史所劾，与
㥄俱召诸廷尉。寻有别敕，斩冯于都市。㥄以疾卒于狱中，年六十一。㥄历览群书，兼有辞藻，自中兴立后，
迄于武帝，诏诰表檄，多㥄所为。然率性豪侈，溺于财
色，诸弟之间不能尽雍穆之美，世论以此讥之。㥄素
与魏收不协，收既专典国史，㥄恐被恶言，乃悦之曰：
“昔有班固，今则魏子。”收笑而憾不释。子瞻嗣。

㥄昆季仲文，有学尚。魏高阳太守、清河内史。兴和中，
为丞相掾。沙苑之败，仲文持马尾以渡河，波中乍没
乍出。高祖望见曰：“崔掾也。”遽遣船赴接。既济，劳之曰：
“卿为亲为君，不顾万死，可谓家之孝子，国之忠臣。”加
中军将军。天保初，拜散骑常侍、光禄大夫。七年卒，年
六十。子偃，武平中，历太子洗马、尚书郎。

偃弟。学识有才思，风调甚高，武平中，琅邪王大司
马中兵参军，参定《五礼》，待诏文林馆。隋仁寿中，卒于
通直散骑常侍。叔仁，魏颍州刺史。子彦武，有识用，朝
歌令，隋开皇初魏州刺史。子偘，魏末兼通直常侍，聘
梁使。子极，武平初太子仆，卒于武德郡守。子聿，魏东
莞太守。子约，司空祭酒。

㥄族叔景凤，字鸾叔，㥄五世祖逞元孙也。景凤涉学，
以医术知名，魏尚药典御。天保中，谯州刺史。景凤兄
景哲，魏大中大夫、司徒长史。

子国，字法峻，幼好学，汎览经传，多伎艺，尤工相术。天
保初，尚药典御，乾明拜高阳郡太守、太子家令。武平，
假仪同三司，卒于鸿胪卿。法峻以武平六年从驾在
晋阳，尝语中书侍郎李德林云：“此日看高相王以下
《文武官人相表》，俱尽其事，口不忍言。唯第一人更应
富贵，当在他国，不在本朝，吾亦不及见也。”其精妙如
此。

㥄族子肇师，魏尚书仆射亮之孙也。父士太，谏议大
夫。肇师少时疏放，长遂变节，更成谨厚，涉猎经史，颇
有文思。袭父爵乐陵男。释褐开府东阁祭酒，转司空
外兵参军，迁大司马府记室参军。天平初，转通直侍
郎，为慰劳青州使。至齐州界，为土贼崔迦叶等所虏，
欲逼与同事。肇师执节不动，谕以祸福，贼遂舍之，乃
巡慰青部而还。元象中，数以中舍人接梁使。武定中，
复兼中正员郎。送梁使徐州还，敕修起居注。寻兼通
直散骑常侍、聘梁副使，转中书舍人。天保初，参定禅
代礼仪，封襄城县男，仍兼中书侍郎。二年卒，时年四
十九。